**Fata care vinde cărţi**

*Balan Gabriela Ana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fata care vinde cărţi

Ţii minte Fata care vinde flori

filmul din secolul trecut

caseriţele miile de spectatori plângeau în săli

cu lacrimi adevărate din inimi

fără griji a doua zi cumpărau flori...

Eu voi fi fata care vinde cărţi

cumpăraţi vă rog o carte

cu banii câştigaţi voi umple străzile de vagabonzi

vii adevăraţi fericiţi plâng râd

culeg flori dansează în ploaie iubesc

în timp ce tu călătorule

aştepţi tramvaiul să mergi în pădure la cei dragi

să cobori prin rădăcini de copaci

dar unde e tramvaiul?

unde e pădurea?

şi întors din tărâmul lui Hades după zeci de operaţii pe cord deschis

bântui pe holuri întunecate fără rost între servici şi se-haş

cu ochii în telefon aşteptând mesaje din raiul promis

acasă nu e curent n-ai avut timp să plăteşti

partenerul de viaţă lucrează schimbul trei

copiii încă aşteaptă cuminţi în eprubete

mănânci felia de pâine cu parizer te culci singur abătut fără pene de înger pe pernâ

fără flăcări dansând pe tavan

nici vecina nu mai cântă la pian

nu ai timp să visezi în zori

eşti punctual la servici

plăteşti rata la bancă factura la gaz

Noroc că-ţi voi ieşi în cale

cumpăraţi vă rog o carte

oraşul se va umple de porumbei

veniţi la firimituri din sufletul meu